**n-ai, mână,**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

n-ai albastrul tău

să dai viață anemonelor de pădure

întoarse în gând din lumea de pruncie

n-aveți pașilor cum să parcurgeți

dealurile și văile care înfloreau

cum în poveste înlăturând frig și foame

lungi pagini de timp și pagini de lut

s-au amestecat cum o carte

în care s-a rătăcit însuși scrisul

și și-a căutat apoi ieșire

sau o renunțare pentru alt scris

altă carte cu altă copertă să stea în lumină

n-ai, inimă, n-ai putere să mergi înapoi

mai târziu, unde mama scumpa

urcă împreună cu tine pe drumul peste trecut

cu puținul ei timp rămas

și cu zâmbet și privire de copil

nu, nu se mai poate viu

coperta a coborât, iar,

dar cine spune că e viu

numai ce avem puterea să atingem real

în acest viu al sufletului meu

tu, mamă, unică, neschimbabilă

ești pe toate filele și vei rămâne

vei rămâne mereu

\_

Copyright Mariana Fulger